Leiðtoginn Eva Joly

Eva fyllir hið mikla leiðtogatómarúm á Íslandi. Enginn íslenskur stjórnmálamaður kemst með tærnar þar sem Eva er með hælana. Í augum þjóðarinnar eru allir Alþingismenn þunnur þrettándi hjá Evu. Hvers vegna? Eigum við engan leiðtoga sem hafa kjark og þor? Eða erum við að uppskera eins og við sáðum í hverju prófkjöri eftir öðru þar sem meðalmennskan og lágkúran var við völd.

Það þarf konu eins og Evu til að halda spegli upp að þjóðinni og sýna henni svart á hvítu hversu skelfileg mistök kjósendur hafa gert, trekk í trekk í vali sínu á stjórnmálamönnum.

Eva kennir okkur hvernig stjórnmálaleiðtogar eiga að tala sínu máli. Hún felur sig ekki á bak við embættismenn og prótókoll heldur kemur beint fram og talar á skýran og skilmerkilegan hátt. En hún er aðeins að gera það sem íslenskir stjórnmálamenn hefðu átt að gera strax í október og síðan í hverjum mánuði eftir það.

Þjóðin kallar á sterkan og öflugan leiðtoga sem ekki aðeins getur náð til kjósenda heldur einnig talað málstað landsins erlendis á yfirvegaðan og hrokalausan hátt.

En er lausnin að kasta íslenskum valdsmönnum á Sorpu og fara að dansa í kringum Evu? Freistandi og skiljanlegt en ekki framtíðarlausn. Það er hættulegt að gera sér of miklar væntingar til einnar persónu sérstakleg þegar sú persóna er hér aðeins um stundarsakir.

Eva er ekki sá leiðtogi en leitin verður að hefjast nú. Eitt er víst, sá einstaklingur finnst ekki á Alþingi.

Fyrri ummæli:
Mjög sérstök og áhugaverð nálgun hjá þér á erfiðu viðfangsefni.

Ummæli:
Tek undir vöntun á leiðtoga/um. Eva Joly er kærkominn gestur en engin framtíðarlausn. En er þetta tíminn til að efast um hæfni þeirra leiðtoga sem þjóðin kaus sér fyrir stuttu. Stjórnarandstaðan gerir allt til að draga þjóðarvagninn út af veginum - nú er tíminn til að sýna ábyrgð í stað þess að koma af stað moldviðri til að leiða huga landsmanna frá því hver ábyrgð þeirra flokka var í þessum málum. Nú er hætta á að alvarleg kaós brjótist út í þjóðfélaginu - hvar ætla menn að standa.

Verkefni: Tröllaveiði - Nettröll eða ekki
Merking: Ekki nettröll